Iꞌsirĩmiji rãꞌirã ikuᵽaka kika wãrũrimajare kẽrĩka:
—Dajoa,
ᵽaꞌwa mawaataꞌriwaꞌrirã.—
Kẽᵽakãꞌã,
ᵽoꞌimajare aꞌribojaweatirã,
Jesúre jãmaeka kũmurã najãika.
Suᵽa imarĩ saᵽi naka keꞌrika mae.
Aᵽea kũmuareka imaekarãoka nabeꞌerõꞌõ tẽrĩwaꞌrikarã.
Natẽrĩrijarika ᵽoto jãjia wĩrõa baeũꞌmueka.
Jãjia sabaemaka ᵽakuwaꞌri kũmuarã jimarĩ okoa jãika.
Suᵽa imarĩ kũmua ᵽurueka okoaᵽi mae.
Iꞌsuᵽaka simakoꞌomakaja kiruᵽukoꞌa ñuꞌtakarã ᵽeatatirã kũmuiꞌtoᵽearã Jesúre kãrĩjãitaeka.
Kire ĩatirã,
kika wãrũrimajare kire tõrõeka.
Suᵽabaatirã ikuᵽaka kire narĩka:
—Wãrõrimaji.
Mañaꞌmirã baayu.
¿Jia bai miroꞌsi sime jeꞌe?
— kire narĩka.
Iꞌsuᵽaka naᵽakãꞌã ãꞌmitiriwaꞌri,
miꞌmirĩkatirã ikuᵽaka kẽrĩka:
—Wĩrõ mibaeaꞌsi,
ᵽakuri mijijibe,
— kẽᵽakãꞌã wĩrõa baetiyika,
ᵽakurikaoka jijika.
Torãjĩrã mae,
—¿Dako baaerã mija kĩkikoꞌo?
¿Yire yiꞌriberiwaꞌri,
“Yijare ĩarĩrĩwãrũiki kime”,
yireka ãrĩbeyukajirã bai mija?
— nare kẽrĩka.
Iꞌsuᵽaka kẽrĩkoꞌomakaja jimarĩ ᵽuᵽatawaꞌri,
“¿Maki kime ruku ĩꞌĩ?
Wĩrõa,
ᵽakurika ᵽariji kire yiꞌyua”,
ãᵽaraka najẽrĩabuꞌaeka.